Warm op die rak in September | Netwerk24
Warm op die rak in September
03 September 2018 00:00
Vyf karakters se lot vervleg op spannende wyse in dié jongste roroman deur Zirk van den Berg.
Die leser word na Duits-Suidwes-Afrika, 1905, meegevoer om 'n tengerige Siegfried Bock, die Jodin Lisbeth Löwenstein, Mordegai Guruseb, 'n Damaraman, die dokter Albert Pitzer en vir Alvaus Luipert, 'n skoolmeester en Namaleier, te ontmoet.
En onder draai onder meer die Duitse uitwissingsbevel teen die Herero's en die onderdrukking van die Namas rond . . .
Twee misdade. Sondag. Kersaand.
Ná 'n inbraak by die Stables Estate in Pretoria-Oos word die bekende sakeman Lafras van Zyl vir dood agtergelaat. Die res van die Van Zyl-gesin verdwyn spoorloos en kapt. AJ Williams van die Brooklyn-speurtak moet inspring om te help.
Dan is daar die 17-jarige Martina Buitendag van Stilfontein wat vermis word.
En 'n verslete tas met R20 000 kontant en 'n handvol foto's.
Stof is 'n subtiele toekomsfiksie, avontuurverhaal én poëtiese ontginning van 'n beeldskone anderster Afrikaans.
Dié debuut spruit uit 'n meestersgraad in kreatiewe skryfwerk onder leiding van Marlene van Niekerk en Willem Anker.
Die verhaal speel af in 2081: dié wat oor is in die Wes-Kaap word gelooi deur die groot honger nadat al die oeste misluk het, deur die stof en die gluur van die son. Plantsaad word in 2081 streng beheer deur die "regime".
Ná 'n lang lewe van swye en uitsluiting begin 'n moeder skielik met haar seun praat – aarselende ontboesemings oor grensoorskrydende liefde, verraad en drie oorloë.
Hy, 'n romanskrywer, mag haar biograaf word, maar daar is 'n voorwaarde: Hy moet haar 'n sagte dood besorg.
Ek kom terug is 'n boeiende tragikomedie oor die onstuimige lewe van 'n vrou wat terugkyk op haar eeu.
Dis die Desembervakansie van 1983-'84.
Daar is troepe in Angola, Lady Di is die mode-ikoon van die dag, Geloftedag word met toewyding gevier – en vakansie is nie vakansie as daar nie iemand is om die beddens op te maak en die skottelgoed te help was nie.
Tebatso, self 'n enkelma van drie kinders, is so te sê 'n ekstra lid van die Vrystaatse gesin vir wie sy werk.